Tagasi  peatselt saabuva sünnipäeva juurde jõudes - isegi mõtlesime, et kas ja mida kinkida. Uusi riideid vaja ei ole ja kolmeaastane ei tunne riidekingist ehk nii rõõmu ka; mingeid erisoove plikal nagu ei tundu olevat, rattad ja suurem kraam on olemas… Kuni! Järsku tabas tüdrukut Lelulugu 2 Jessie vaimustus! Käib päevad otsa ringi ja nõuab "tüdrukuga kübaraga" filmi. Tundus, et üks Jessie võiks last tõesti rõõmustada. Tellisingi e-bayst riidest Jessie nuku. Kui öko see nüüd on… noh, eks. Aga lapsel on tõesti esimene lemmik-lemmik-lemmik karakter! Ja siit nüüd edasi: juba küsitakse, et mis lapsele sünnipäevaks kinkida. Ma kohe tahaks kõigile midagi vastata ka, et vältida jällegi arutu mängukola kogunemist. Paljud tulevased külalised on muidugi ise nutikad ja minu soovide-tõekspidamistega kursis. Nii saab laps veel Duplo pisikese Jessie-komplekti Liisilt-Jossult ja Lelulugu 3 DVD Mannult-Ossult. (edit: Tikker ja Co käisid Pingviinipoeg Lolo DVD välja, lahe! Ja kahju, et plika sünnipäev ülehomme pole, Lolo oli üks minu lemmikmultikaid kunagi.) Lotte raamatud võiks plikal ka olla. Ja siinkohal saab mu mõistus otsa vist ka.